**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 23.01.2023, ora 08.00 – 24.01.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 24.01.2023, ora 07.00**

**RÂURI**

**Debitele au fost în creștere** ca urmare a propagării pe cursurile mijlocii și inferioare ale Crișului Alb, Jiului, Oltului, Argeșului, Ialomiței, cursurile inferioare ale Mureșului, Putnei și cursul superior al Prutului.

Pe râurile din bazinele Siret (exceptând cursul inferior al Putnei), bazinul mijlociu și inferior al Prutului și pe râurile din Dobrogea debitele au fost relativ staționare, iar pe celelalte au fost în scădere.

Debitele se situează în general la valori în jurul și peste mediile multianuale lunare, exceptând râurile din bazinele hidrografice: Vedea, Neajlov, Bistrița, bazinul mijlociu și inferior al Prutului, cursul superior al Siretului și râurile din Dobrogea, unde se situează între 30-80% din normalele lunare și mai mici (sub 30% din normalele lunare) pe râurile din bazinele hidrografice: Bârlad și Jijia.

**Se situează peste:**

-**COTA DE INUNDAȚIE** râul Tur la stația hidrometrică Micula (310+15)-jud. SM (sector de râu îndiguit);

-**COTELE DE ATENȚIE** râurile la stațiile hidrometrice: Tur - Călinești Oaș (350+13)-jud. SM, Crasna-Domănești (400+77)-jud. SM, Crasna-Berveni (490+68)-jud. SM, Crișul Alb-Chișineu Criș (600+40)-jud. AR, Moravița-Moravița (250+53)-jud. TM (sectoare de râuri îndiguite), Jiu-Răcari (330+28)-jud. DJ.

**Debitele vor fi în general în scădere**, exceptând râurile din bazinele hidrografice ale Siretului, Prutului și pe cele din Dobrogea, unde vor fi relativ staționare.

Ca urmare a propagării viiturilor formate anterior se vor mai situa peste **COTELE DE APĂRARE** cursurile inferioare ale Turului, Crasnei și Moraviței.

**DUNĂRE**

**Debitul la intrarea în ţară** (secţiunea Baziaş) în intervalul 23-24.01.2023 **a fost în creștere, având valoarea de** **9100 m3/s**, peste media multianuală a lunii **ianuarie (4950 m3/s).**

În aval de Porțile de Fier debitele au fost în creștere.

**Debitul la intrarea în ţară** (secţiunea Baziaş) **va fi** **în creștere (9300 m3/s).**

În aval de Porțile de Fier debitele vor fi în creștere.

**ALIMENTĂRI CU APĂ**

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A. Botoșani-Sistemul de irigații Movileni-Havârna, sursa ac. Cal Alb - r. Bașeu.

**Județul Iași:**

Se menține situația de restricții în alimentarea cu apă pentru piscicultură la folosințele:

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin - ac. Hălceni.

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

Se menține situația de restricții în alimentarea cu apă pentru piscicultură prin reducerea debitului la sursa r. Ezăreni - ac. Ezăreni, corespunzător treptei III, începând cu data de 01.09.2022, pentru Stațiunea de Cercetare Dezvoltare pentru Acvacultură și Ecologie Acvatică Horpaz.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - pentru S.C. AQUAVAS S.A. VASLUI – Sucursala Vaslui din acumularea Solești;

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești.

**2.** **Situaţia meteorologică în intervalul 23.01.2023, ora 08.00 –24.01.2023, ora 06.00**

**În ţară,** în est și în sud, vremea a fost în general închisă și s-a răcit apreciabil, astfel că temperaturile diurne au devenit în majoritate apropiate de cele normale în ultima decadă a lunii ianuarie; a fost nebulozitate stratiformă în tot intervalul și local ceață, mai persistentă în Moldova, pe spații mici asociate cu burniță, iar noaptea și cu fulguieli și izolat au fost depuneri de polei (confirmate de stații meteo din județele Neamț, Vaslui, Iași și Dâmbovița). În regiunile intracarpatice, în mare parte a zonei montane și în Subcarpații Getici temperaturile din timpul zilei s-au menținut cu mult mai ridicate decât cele specifice perioadei (local cu până la 10...15 grade peste mediile multianuale), cerul a fost variabil spre senin, cu înnorări trecătoare în a doua parte a intervalului, iar ceața s-a semnalat izolat în primele ore și din nou noaptea. În extremitatea de sud-vest au fost înnorări și pe alocuri precipitații moderate cantitativ, predominant ploi, iar în zona montană aferentă ninsori și lapoviță. Vântul a avut intensificări pe crestele Carpaților Meridionali și Occidentali, cu rafale care au depășit 60...80 km/h și izolat 90...100 km/h, spulberând zăpada, dar local și în Oltenia, sud-vestul Munteniei și sudul Crișanei, cu până la 55...60 km/h și în special în sudul Banatului, unde temporar s-au atins viteze de 70...90 km/h. Este strat de zăpadă la munte, în general la peste 1500 m altitudine, unde măsura, aseară la ora 20,*-*pe platformele stațiilor meteorologice*,* până la 137 cm în Munții Bucegi (Vârful Omu). Temperaturile maxime s-au încadrat între 0 grade la Cotnari, Bârlad și Mahmudia și 17 grade la Holod și Baia Mare. La ora 6 se înregistrau valori termice cuprinse între -6 grade la Miercurea Ciuc și 5 grade la Oradea, Timișoara, Zalău și Dumbrăvița de Codru.

**Observaţie:** în intervalul de diagnoză au fost în vigoare 19 mesaje de atenționare cod galben privind fenomene meteorologice periculoase imediate, 6 emise de către SRPV Timișoara, 8 de către SRPV Bacău, 3 de către CNPM București pentru Muntenia și 2 de către SRPV Craiova.

**La Bucureşti** vremea s-a răcit semnificativ și a fost închisă, cu nebulozitate stratiformă persistentă. Seara și noaptea trecător au fost burniță și fulguieli. Vântul a suflat moderat, cu ușoare intensificări în prima parte a zilei, când rafalele au atins 35...40 km/h. Temperatura maximă (cu aproximativ 10 grade mai scăzută decât în ziua precedentă și normală pentru această dată) a fost de 2 grade la Afumați și Băneasa și de 3 grade la Filaret. La ora 6 se înregistrau 0 grade la Afumați și Băneasa și 1 grad la Filaret.

**3. Prognoza meteorologică în intervalul 24.01.2023, ora 08.00–25.01.2023, ora 8.00**

**În ţară** valorile termice se vor apropia de cele specifice datei. Cerul va fi variabil, cu înnorări în sud-vest, sud și est, iar noaptea și în vest, regiuni în care pe alocuri vor fi precipitații slabe sub formă de lapoviță, ninsoare și trecător, mai ales în prima parte a intervalului, și ploi sau burniță. Pe arii restrânse se va forma polei, cu precădere în sud-est și sud. Vântul va sufla slab și moderat, cu unele intensificări în Muntenia, Oltenia și pe crestele montane. Temperaturile maxime se vor încadra între 0 și 10 grade, iar cele minime între -8 și 1 grad.

**La Bucureşti** vremea va fi închisă. Trecător vor fi fulguieli sau burniță. Vântul va sufla moderat ziua (viteze de până la 30...35 km/h) și slab noaptea. Temperatura maximă, normală pentru această dată, se va situa în jurul valorii de 3 grade, iar minima va fi în continuare mai ridicată decât în mod normal și va atinge 0...1 grad, mai scăzută în zona preorășenească, spre -2 grade.

**4. Buletin nivometeorologic pentru perioada 23.01.2023, ora 20-25.01.2023, ora 20:**

**Evoluția vremii în intervalul 20-23.01.2023**

Vremea a fost caldă pentru această perioadă. Cerul a fost mai mult noros. Pe arii extinse s-au semnalat precipitații mixte, predominant sub formă de ninsoare la altitudini de peste 1800 m. Cantitățile de apă au fost mai însemnate în Carpații Meridionali, precum și în nordul celor Orientali, unde cumulat s-au depășit pe alocuri 40-45 l/mp. Vântul a prezentat intensificări de 60-70 km/h în toate masivele din sector predominant sudic, cu rafale de 90...110 km/h pe crestele Carpaților Meridionali și Occidentali, viscolind ninsoarea sau spulberând zăpada și depunând-o în zonele adăpostite și pe văi. Local s-a semnalat ceață,

asociată pe alocuri și cu depuneri de chiciură. Stratul de zăpadă a crescut mai ales în zonele înalte din Carpații Meridionali cu peste 30 cm la Bâlea-Lac și 25 cm la Vârful Omu și cu 6-15 cm la altitudini de 1500-1800 m, iar în zonele joase doar cu 2-4 cm sau s-a mai topit.

**În data de 23.01.2023, la ora 14:** stratul de zăpadă de pe platformele stațiilor meteorologice măsura:

**Carpaţii Meridionali:** 137 cm la Vf.Omu, 119 cm la Bâlea-Lac, 74 cm Vf. Țarcu, 23 cm la Păltiniș, 22 cm la Sinaia, 22 cm la Parâng;

**Carpaţii Orientali:** 64 cm la Vf.Călimani, 18 cm la Vf. Lăcăuți, 33 cm la Vf. Iezer, 12 cm la Penteleu, 12 cm la Ceahlău-Toaca, 9 cm la Bucin;

**Carpaţii Occidentali:** 14 cm la Vf.Vlădeasa, 5 cm la Băișoara, 3 cm la Semenic, 2 cm la Stâna de Vale.

**Prognoza vremii în intervalul 23.01.2023, ora 20:00-25.01.2023, ora 20:00:**

Vremea se va răci față de zilele precedente, devenind apropiată de normalul termic al acestei perioade. Cerul va fi variabil, cu unele înnorări temporare. Izolat și trecător va ninge slab. Vântul va sufla slab și moderat, cu intensificări izolate pe creste.

**Temperaturi prognozate în intervalul 23-25.01.2023, ora 20:00:**

**Peste 1800 m: temperaturi minime**: -7...-4 grade în noaptea de 23/24.01.2023, apoi în scădere, spre -10...-8 grade;

**temperaturi maxime**: -2...0 grade în data de 24.01.2023, apoi în scădere, spre -7…-4 grade;

**Sub 1800 m: temperaturi minime**: -5...-3 grade în noaptea de 23/24.01.2023, apoi în scădere, spre -8..-6 grade;

**temperaturi maxime**: -1 la 2 grade în data de 24.01.2023, apoi în scădere, spre -4…-2 grade

**Vânt la peste 2000 m:** din sector predominant sud-estic, apoi estic și nord-estic, cu componente sud-vestice spre sfârșitul intervalului în Carpații Meridionali și sud-estul celor Orientali, cu viteze temporare de 50-70 km/h;

**Izoterma de 0 grade**: de la 1000-1500 m spre 2000 m, cu valorile cele mai scăzute în Carpații Orientali.

**Evoluția stratului de zăpadă și a riscului de avalanșă**

**Carpații Meridionali RISC ÎNSEMNAT (3)**

La peste 1800 m stratul de zăpadă recentă depășește pe alocuri 40 cm, fiind ușor compactată. În apropierea crestelor se întâlnesc multiple plăci de vânt, în special pe versanții nordici. Stratul mai vechi, aflat dedesubt, este format din zăpadă întărită, având intercalate și cruste subțiri de gheață. Vântul puternic a depus zăpada în zonele adăpostite și pe văi, unde sunt prezente acumulări însemnate de zăpadă.

În prima zi temperaturile în jur de 0 grade vor favoriza compactarea zăpezii de la suprafață, pentru ca apoi valorile în scădere ale temperaturilor să încetinească procesele de transformare ale cristalelor. În aceste condiții, pe pantele suficient de înclinate se pot declanșa avalanșe de dimensiuni medii și izolat chiar mari, prin alunecarea zăpezii proaspete peste stratul mai vechi, sau prin ruperea și alunecarea plăcilor de vânt din apropierea crestelor, riscul fiind amplificat la supraîncărcări.

În zona 1500-1800 m, stratul de zăpadă existent, de dimensiuni moderate pe versanții nordici, poate aluneca peste stratul mai vechi, astfel încât, mai ales la supraîncărcări, vor fi condiții de avalanșe umede de dimensiuni mici și izolat medii, în special pe versanții nordici.

**Munții Rodnei RISC ÎNSEMNAT (3)**

Cantitățile importante de precipitații, local de peste 50 l/mp, căzute în ultimele zile, au favorizat depunerea, la peste 1800 metri, a unui strat de zăpadă ce depășește pe alocuri 30-40 cm. Datorită vântului puternic o mare parte din zăpadă a fost viscolită și depusă pe văi, unde sunt acumulări mai importante, iar pe versanții nordici și estici s-au format noi plăci de vânt. În profunzime stratul vechi de zăpadă este compact și întărit, cu cruste subțiri în interior. Pe anumite văi, unde sunt depozite mai mari de zăpadă, se pot declanșa avalanșe de dimensiuni medii prin alunecarea stratului recent depus sau ruperea plăcilor de vânt, riscul fiind amplificat la supraîncărcări. La altitudini mai mici de 1800 de metri, stratul de zăpadă este mai redus și vor fi condiții pentru avalanșe de dimensiuni mici și izolat medii pe văile unde vântul a creat acumulări mai importante.

**Munții Călimani – Bistriței RISC MODERAT (2)**

La peste 1800 metri stratul de zăpadă a continuat să crească ușor. Datorită vântului puternic o parte din zăpadă a fost viscolită și depusă pe văi, unde sunt acumulări mai importante, iar pe versanții nordici și estici s-au format noi plăci de vânt. În profunzime stratul vechi de zăpadă este compact și întărit, cu cruste subțiri în interior. Pe anumite văi, unde sunt depozite mai mari de zăpadă, se pot declanșa avalanșe de dimensiuni mici și chiar medii, prin alunecarea stratului depus în ultimele zile sau ruperea plăcilor de vânt, riscul fiind amplificat la supraîncărcări.

La altitudini mai mici de 1800 de metri, unde stratul de zăpadă este redus, doar izolat vor fi condiții pentru avalanșe de mici dimensiuni pe văile unde vântul a creat acumulări mai importante.

**Munții Ceahlău RISC REDUS (1)**

Zăpada are grosimi reduse, atât peste 1800 m cât și în zona 1500-1800 m, fiind prezentă îndeosebi pe firul văilor, unde a fost transportată de vânt. În intervalul următor trecător va ninge slab, inclusiv la altitudini mai joase. Pe pantele suficient de înclinate sau pe văile adăpostite, unde sunt acumulări mai consistente, izolat se pot declanșa avalanșe de dimensiuni mici prin alunecarea zăpezii recent depuse peste crustele de gheață de la baza stratului, sau prin ruperea și alunecarea unor plăci subțiri de vânt din apropierea crestelor, riscul fiind amplificat la supraîncărcări. Sub 1500 m stratul se întâlnesc doar câțiva cm de zăpadă pe anumite pante sau văi mai umbrite.

**Munții Vlădeasa RISC REDUS (1)**

Zăpada are grosimi reduse, atât peste 1800 m, cât și în zona 1500-1800 m, fiind prezentă îndeosebi pe firul văilor, unde a fost transportată de vânt. Doar izolat, pe pantele suficient de înclinate sau pe văile adăpostite, unde sunt acumulări mai consistente, se pot declanșa avalanșe de dimensiuni mici, prin alunecarea zăpezii recent depuse peste crustele de gheață de la baza stratului, riscul fiind amplificat la supraîncărcări. Sub 1500 m se întâlnesc doar câțiva cm de zăpadă pe anumite pante sau văi mai umbrite.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **CARPAȚII MERIDIONALI** | **RISC ÎNSEMNAT (3)** | **RISC MODERAT (2)** |
| **MUNȚII RODNEI** | **RISC ÎNSEMNAT (3)** | **RISC MODERAT (2)** |
| **MUNȚII CĂLIMANI – BISTRIȚEI** | **RISC MODERAT (2)** | **RISC REDUS (1)** |
| **MUNȚII CEAHLĂU** | **RISC REDUS (1)** | **RISC REDUS (1)** |
| **MUNȚII VLĂDEASA** | **RISC REDUS (1)** | **RISC REDUS (1)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

**Garda Naţională de Mediu - Comisariatul Județean Giurgiu** revine cu informații despre autocamionul marca MAN cu număr de înmatriculare B 217 COM, condus de un cetățean român, care se deplasa pe ruta România-Turcia, fiind încărcat cu 22.419 kg deșeuri de aluminiu de la firma SC Ragmet Raffineria SRL, oraș Bragadiru, județul Ilfov, care a fost depistat de portalul de radiații instalat pe teritoriul Bulgariei cu valori mari de radiații și a fost întors în România. A fost efectuată o verificare secundară asupra camionului, rezultând valori GAMA de 843. S-a dispus măsura ca încărcătura sa fie transportată la sediul SC Ragmet Raffineria SRL din oraşul Bragadiru în prezența reprezentanților CNCAN pentru a fi descărcată şi verificată. Se va reveni cu informații.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

Direcția Comunicare